text: Tysk motorvej lukket hele weekenden - risiko for kø
  16 juni 2017 kl. 14.43
  Motorvej A7/E45 ved Slesvig er lukket i sydgående retning på grund af vejarbejde - hele weekenden.
  En smuttur til Hamborg i denne weekend kan gå hen og blive alt andet end en smuttur. I hvert tilfælde hvis man planlægger at køre ad motorvej A7.
  Mellem afkørsel 5 og 6 ved Slesvig er motorvejen totalt spærret hele weekenden som følge af asfaltarbejde. Dog kun i sydgående retning. Spærringen ophæves først søndag aften kl. 21.00, oplyser den tyske bilistorganisation ADAC på sin hjemmeside.
  Også længere sydpå ved Kaltenkirchen er der vejarbejde. Her er A7/E45 totalt spærret fra lørdag kl. 20.00 til søndag kl. 14.00.
  Katolsk helligdag
  Ikke nok med, at der er vejarbejde på strækningen. Flere tyske delstater fejrer også i disse dage en katolsk helligdag, hvilket normalt betyder flere biler på motorvejene. Indbyggerne i de berørte delstater benytter nemlig helligdagen torsdag til at tage fri fredag og dermed begive sig på en miniferie. 
  Det drejer sig om delstaterne Baden-Württemberg, Bayern, Hessen, Nordrhein-Westfalen, Rheinland-Pfalz, Saarland og delvist Sachsen og Thüringen.
  Her er der vejarbejde mellem Flensborg og Hamborg
  - A7 Flensborg mod Hamborg mellem Slesvig/Schuby og Slesvig/Jagel fra fredag den 16. juni kl. 12.00 til søndag den 18. juni kl. 21.00. - A7 Flensborg - Hamborg i begge retninger mellem Kaltenkirchen og Henstedt-Ulzburg fra lørdag den 17. juni kl. 20.00 til søndag den 18. juni kl. 14.00.
  
  Stor risiko for kø på A7 mod Hamborg. A7 er spærret ml. &lt;5&gt; Schleswig og &lt;6&gt; Jagel  til søndag kl. 21.00 pga. vejarbejde. Se mere på adac.de
  
  
  